পথে ঘাটে, মাঠে, শপিংমলে, ড্রয়িংরুমে, বিয়েবাড়ি, পিকনিক সহ নানা অনুষ্ঠানে সেলফি তোলার ঢল। সুযোগ পেলেই পকেট থেকে স্মার্টফোন বের করেই ‘‌হয়ে যাক সেলফি।’‌ সঙ্গে সঙ্গে তা আপলোড হয়ে যায় সোশ্যাল সাইটে। ব্যস্‌। তারপর লাইক সহ কমেন্টের ধুম পড়ে গেল। সেলফির জনপ্রিয়তা দিনদিন বেড়েই চলেছে। কিন্তু একদল গবেষক জানিয়েছেন, সেলফি তোলার হিড়িক একপ্রকার পাগলামির লক্ষ্মণ। যারা সেলফি তোলায় মজে থাকে, তাদের নাকি ডাক্তারের কাছে যাওয়া উচিত!‌ ব্রিটেনের নটিংহ্যাম ট্রেন্ট বিশ্ববিদ্যালয় এবং তামিলনাড়ুর থিয়াগারাজার ম্যানেজমেন্ট স্কুলের একদল গবেষক যৌথভাবে গবেষণার পর জানিয়েছেন, সারাক্ষণ সেলফিতে মজে থাকা পাগলামির লক্ষ্মণ ছাড়া আর কিছুই নয়। বিষয়টা প্রয়োগ করার জন্য ভারতীয় নাগরিকদের বেছে নেওয়া হয়েছিল। কারণ, ভারতবর্ষে ফেসবুক ব্যবহারকারীর সংখ্যা সর্বাধিক। অনেকেই বিপজ্জনক স্থানে দাঁড়িয়ে সেলফি তুলতে গিয়ে মারাও গিয়েছেন। গবেষণার পর গবেষকরা দাবি করেছেন, যারা প্রাণের ঝুঁকি নিয়ে এভাব সেলফিতে মত্ত থাকেন, তা একপ্রকার পাগলামি ছাড়া আর কিছুই নয়। ‌‌